ไฟแนนซ์ทูเดย์
สมศักดิ์ เกียรติสุรนนท์ ประธานสภาผู้แทนราษฎร ได้มีคำสั่งให้นัดประชุมสภาเป็นพิเศษ วันที่ 15-16 ส.ค. เวลา 09.30 น.
14 ส.ค. 2555

“เหนื่อยก็พัก หนักก็วาง วุ่นก็ให้ว่าง ทุกอย่างก็สบาย” (ว.วชิรเมธี)
...สมศักดิ์ เกียรติสุรนนท์ ประธานสภาผู้แทนราษฎร ได้มีคำสั่งให้นัดประชุมสภาเป็นพิเศษ วันที่ 15-16 ส.ค. เวลา 09.30 น. และวันที่ 17 ส.ค. เวลา 10.30 น. ที่รัฐสภา เพื่อพิจารณาร่าง พ.ร.บ.งบประมาณรายจ่ายประจำปี 2556 วงเงิน 2.4 ล้านล้านบาท 
ต้นกล้าสืบเสาะข้อมูลมาให้เห็นภาพกันเบาะๆ ว่า มีการปรับลดงบประมาณหน่วยงานต่างๆ ลงสิริรวม 2.2 หมื่นล้านบาท 




 
กรมส่งเสริมการปกครองท้องถิ่น กระทรวงมหาดไทย ถูกปรับลดมากที่สุด 5,210 ล้านบาท
รองลงมา กระทรวงศึกษาธิการ ปรับลด 2,623 ล้านบาท 
ส่วนการแปรงบประมาณเพิ่มเข้ามา หน่วยงานที่ได้รับการปรับเพิ่มเข้ามามากที่สุด คือ กรมส่งเสริมการปกครองท้องถิ่น กระทรวงมหาดไทย 4,840 ล้านบาท และกระทรวงศึกษาธิการ 2,959 ล้านบาท เป็นงัย งงมั้ย...
ยัง ยังไม่หายมึนงง งบประมาณในส่วนของพรรคร่วม ปรากฏว่า กระทรวงเกษตรและสหกรณ์ ของพรรคชาติไทยพัฒนา ได้รับการจัดสรรงบ 7.28 หมื่นล้านบาท จากที่ตั้งไว้ 7.3 หมื่นล้านบาท แถมถูกปรับลด 156.2 ล้านบาท แต่ ครม.ยิ่งลักษณ์ ชินวัตร ได้แปรญัตติตั้งงบประมาณเพิ่มให้อีก 340 ล้านบาท เป็นการให้กับกรมชลประทานในแผนงานบริหารจัดการนํ้าอย่างบูรณาการ เพื่อให้เกษตรกรสามารถรับน้ำอย่างทั่วถึงและเป็นธรรม
กระทรวงอุตสาหกรรม ของพรรคชาติพัฒนา ได้รับการจัดสรร 6,341 ล้านบาท ถูกปรับลด 83.4 ล้านบาท
กระทรวงวัฒนธรรม ของพรรคพลังชล ได้รับการจัดสรร 5,957 ล้านบาท ถูกปรับลด 218 ล้านบาท
เป็นที่น่าสังเกตว่า กระทรวงการท่องเที่ยวและกีฬาเป็นเพียงกระทรวงเดียวที่ได้รับการจัดสรรงบฯ เพิ่มขึ้น 2,794 ล้านบาท เป็นการจัดสรรให้แก่ กรมพลศึกษา 1,437 ล้านบาท และกรมการท่องเที่ยว 1,357 ล้านบาท ฝีมือป๋าเติ้งยังขลังเหมียนเดิม ว่าแต่ว่าฝ่ายค้านว่างัย?